**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**Paskaidrojuma raksts**

**Limbažu novada domes 2024. gada 19. decembra saistošajiem noteikumiem**

**Nr. 31 “Nolikums par licencēto makšķerēšanu un vēžošanu Salacas upes posmā Limbažu novada administratīvajā teritorijā (POSMS „SALACA I”)”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| Mērķis un nepieciešamības pamatojums | Šis nolikums attiecas uz Salacas upes posmu, kurš atrodas Limbažu novada administratīvajā teritorijā, Ziemeļvidzemes biosfēras rezervāta administratīvajā teritorijā un dabas parkā „Salacas ieleja” (turpmāk – posms “Salaca I”).  Licencētā makšķerēšana un vēžošana posmā “Salaca I” tiek ieviesta, lai nodrošinātu bioloģiskās daudzveidības aizsardzību, ilgtspējīgu resursu izmantošanu un racionāli izmantotu vērtīgo zivju krājumus, kā arī samazinātu signālvēžu (*Pacifastacus leniusculus*), kā invazīvas sugas izplatību un skaitu, atbilstoši Ministru kabineta 22.12.2015. noteikumu Nr. 799 “Licencētās makšķerēšanas, vēžošanas un zemūdens medību kārtība” (turpmāk – noteikumi Nr. 799) 5. punktam.  Pamatojoties uz Salacgrīvas novada domes 2020. gada 24. augusta Pilnvarojuma līguma Nr. 3.25.3/257, licencēto makšķerēšanu un vēžošanu posmā “Salaca I” organizē biedrība “Makšķernieku klubs “SALACKRASTI””, reģ. Nr. 40008070909, Niedru iela 9, Vecsalaca, Limbažu novads, LV-4033.  Saistošie noteikumi izdoti saskaņā ar [Zvejniecības likuma](https://likumi.lv/ta/id/34871-zvejniecibas-likums) [10. panta](https://likumi.lv/ta/id/34871-zvejniecibas-likums#p10) piekto daļu. [Zvejniecības likuma](https://likumi.lv/ta/id/34871-zvejniecibas-likums) [10. panta](https://likumi.lv/ta/id/34871-zvejniecibas-likums#p10) piektā daļa noteic, ka pašvaldība izdod saistošos noteikumus par licencēto makšķerēšanu, licencēto vēžošanu vai licencētajām zemūdens medībām tās administratīvajā teritorijā esošajos ūdeņos, ja saskaņā ar normatīvajiem aktiem par licencēto makšķerēšanu, licencēto vēžošanu un licencētajām zemūdens medībām šajos ūdeņos paredzēta makšķerēšanas, vēžošanas vai zemūdens medību tiesību izmantošana ar īpašām atļaujām (licencēm).  Atbilstoši Ministru kabineta 2015. gada 22. decembra noteikumu Nr. 799 “[Licencētās makšķerēšanas, vēžošanas un zemūdens medību kārtība](https://likumi.lv/ta/id/279203-licencetas-makskeresanas-vezosanas-un-zemudens-medibu-kartiba)” [7. punktam](https://likumi.lv/ta/id/279203-licencetas-makskeresanas-vezosanas-un-zemudens-medibu-kartiba#p7) organizētājs izstrādā attiecīgo ūdeņu licencētās makšķerēšanas, vēžošanas vai zemūdens medību nolikumu un 13. punktam attiecīgā pašvaldība ir atbildīga par nolikuma ieviešanu atbilstoši šiem noteikumiem, bet organizētājs atbild par nolikumā un šajos noteikumos ietverto prasību izpildi.  Ņemot vērā iepriekšminēto normatīvo aktu regulējumu, citu iespējamo alternatīvu nav, lai noteiktu licencētās makšķerēšanas tiesisko regulējumu. |
| Fiskālā ietekme uz pašvaldības budžetu | Saistošo noteikumu īstenošanas fiskālās ietekmes prognoze uz pašvaldības budžetu:   * nav ietekmes uz ieņēmumu daļu; * nav ietekmes uz izdevumu daļu; * nav ietekmes uz citām pozīcijām budžeta ieņēmumu vai izdevumu daļā.   Nav nepieciešami resursi sakarā ar jaunu institūciju vai darba vietu veidošanu, esošo institūciju kompetences paplašināšanai, lai nodrošinātu saistošo noteikumu izpildi. |
| Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Licencētā makšķerēšana un vēžošana posmā “Salaca I” nodrošinās bioloģiskās daudzveidības aizsardzību, ilgtspējīgu resursu izmantošanu un racionāli izmantotu vērtīgo zivju krājumus.  Saistošie noteikumi paredz izsniegt:   * gada licences par samazinātu maksu:   1. Limbažu novada Salacgrīvas pagasta un Ainažu pagasta Salacas upei pieguļošo krastu zemju īpašnieki un viņu ģimenes locekļi;  2. Bērni un pusaudži vecumā līdz 16 gadiem;  3. Personas, kas ir vecākas par 65 gadiem;  4. Represētās personas un personas ar invaliditāti;  5. Personām no daudzbērnu ģimenēm un ģimenēm, kuru aprūpē ir bērns ar invaliditāti vai pilngadīga persona, kas nav sasniegusi 24 gadu vecumu, ja tai noteikta I vai II invaliditātes grupa;  6. Personām, kurām saskaņā ar valstī īstenoto Latvijas Goda ģimenes apliecības programmu ir piešķirta Latvijas Goda ģimenes apliecība  7. Limbažu novada Salacgrīvas pagasta, Ainažu pagasta un Liepupes pagasta maznodrošinātie iedzīvotāji;  8. Personām, kas piedalās organizētāja rīkotajos zivju vai vēžu resursu un dabas aizsardzības un saglabāšanas pasākumos;  9. Pašvaldību pilnvarotām personām, kas kontrolē zivju un vēžu ieguvi attiecīgās pašvaldības administratīvās teritorijas ūdeņos.  Ar saistošajiem noteikumiem netiek paredzēta ietekme uz uzņēmējdarbības vidi pašvaldības teritorijā.  Ar saistošajiem noteikumiem netiek paredzēta ietekme uz iedzīvotāju veselību. |
| Ietekme uz administratīvajām procedūrām un to izmaksām | Saistošo noteikumu piemērošanā privātpersonas var vērsties pie biedrības “Makšķernieku klubs “SALACKRASTI””, reģ. Nr. 40008070909, Niedru iela 9, Vecsalaca, Limbažu novads, LV-4033, tālrunis 26446760, 20226661, e-pasts mksalackrasti@gmail.com.  Makšķerēšanas licences var iegādāties interneta vietnē [www.manacope.lv](http://www.manacope.lv) vai mobilā lietotnē “Mana Cope”, izvēloties attiecīgo ūdenstilpni (posms ''Salaca I'') ir iespēja iegādāties saistošo noteikumu IV. nodaļā minētās makšķerēšanas licences jebkurā diennakts laikā.  Personas par izvēlēto licences veidu, kuru ir tiesīgs iegādāties, maksā cenu, kas norādīta saistošo noteikumu 15. – 19. punktā.  Administratīvās procedūras licenču izsniegšanā un uzskaite tiek organizētas ar Staiceles pilsētas ar lauku teritoriju makšķernieku biedrības “Makšķernieku klubs “SALACKRASTI”” resursiem. |
| Ietekme uz pašvaldības funkcijām un cilvēkresursiem | Saistošo noteikumu īstenošana neietekmēs pašvaldībai pieejamos cilvēkresursus, jo nav nepieciešama jaunu darba vietu izveide. |
| Informācija par izpildes nodrošināšanu | Saistošo noteikumu izpildi nodrošinās biedrība “Makšķernieku klubs “SALACKRASTI””, organizējot licenču uzskaiti un tirdzniecību, sniedzot atskaites normatīvajos aktos un saistošajos noteikumos noteiktajā kārtībā. |
| Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.  Samērīguma tests:   * pašvaldības izraudzītie līdzekļi ir piemēroti leģitīmā mērķa sasniegšanai; * nav saudzējošāku līdzekļu leģitīmā mērķa sasniegšanai; * pašvaldības rīcība ir atbilstoša. |
| Izstrādes gaitā veiktās konsultācijas ar privātpersonām un institūcijām | Saistošo noteikumu projekts un tam pievienotais paskaidrojuma raksts tika publicēts pašvaldības oficiālajā tīmekļvietnē sabiedrības viedokļa noskaidrošanai no 2024. gada 20. novembra līdz 2024. gada 5. decembrim. Sabiedrības viedokļa noskaidrošanas laikā netika saņemts neviens viedoklis. |

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU